Hoitokodin johtajaa syytetään törkeästä vammantuottamuksesta – uhreina hoitokodin asukkaita ja potilaita

Kahdella pienellä maaseutupaikkakunnalla Itä-Suomessa toimineen yksityisen vanhusten ja mielenterveyskuntoutujien hoitokodin toimitusjohtajaa syytetään törkeästä vammantuottamuksesta.

Maanantaina Etelä-Savon käräjäoikeudessa alkanut oikeudenkäynti käydään kihlakunnansyyttäjä Pia Mäenpään pyynnöstä syytettä myöten suljetuin ovin, sillä tapauksessa on kysymys salassa pidettävistä terveys- ja hoitotiedoista.

Samaa mieltä oikeudenkäynnin salaamisesta ja sen asiakirjojen salaiseksi julistamisesta olivat myös asianomistajien edustajat sekä syytetty.

Puolustuksen asianajaja Jaakko Mäkelä suostui avaamaan asiaa Ilta-Sanomille vain siltä osin, että kaikki syytteet kiistetään jyrkästi.

Jutussa on kolme asianomistajaa. He ovat hoitokodin asukkaita ja potilaita. Jutun käsittelylle on varattu kolme istuntopäivää.

Sama hoitokodin toimitusjohtaja tuomittiin Etelä-Savon käräjäoikeudessa kaksi vuotta sitten lähes 3 500 euron sakkoihin työturvallisuusrikoksesta ja työsyrjinnästä.

Itä-Suomen hovioikeus hylkäsi syytteen työsyrjinnästä, mutta piti käräjäoikeuden tuomion työturvallisuusrikoksen osalta voimassa. Sakot alenivat hovissa kuitenkin noin 1 000 eurolla. Tuomio on lainvoimainen.

Toimitusjohtajan ja työntekijän välit olivat kiristyneet, kun johtaja sai tietää työntekijän kannelleen työpaikkansa ongelmista aluehallintovirastoon. Sen hän oli tehnyt koettuaan, että hoitokodin potilasturvallisuus oli vaarantunut. Muun muassa lääkkeissä ja niiden jakelussa oli ollut puutteita.

Riittaa oli ollut myös työntekijän runsaista sairauslomista. Ne toimitusjohtaja oli kyseenalaistanut. Sairauslomat johtuivat työpaikan ristiriidoista. Ahdistukseensa työntekijä joutui hakemaan apua terveyskeskuksesta ja mielenterveystoimistosta.

Käräjäoikeuden mukaan toimitusjohtaja käyttäytyi työntekijäänsä kohtaan epäasiallisesti. Tuomiota oikeus ankaroitti sillä perusteella, että pitkän kokemuksen omaavana terveydenhuollon ammattilaisena ja muun muassa terveystieteen tohtorina ja mielenterveyspotilaiden hoitamiseen erikoistuneen yksikön johtajana hänen olisi pitänyt ymmärtää, millaisiin vakaviin seurauksiin pitkittynyt häirintä ja kiusaaminen voi johtaa.

Työturvallisuusrikokset tapahtuivat vuosien 2012 ja 2014 aikana. Kumpikaan hoitokodeista ei ole enää toiminnassa.